153. löggjafarþing 2022–2023.

Þingskjal x — x. mál.

Stjórnarfrumvarp.

Frumvarp til laga

um breytingu á raforkulögum nr. 65/2003 og lögum um Orkustofnun nr. 87/2003 og lögum um réttindi og skyldur starfsmanna ríkisins nr. 70/1996 (raforkueftirlit)

Frá umhverfis,- orku,- og loftslagsráðherra.

I. kafli

Breytingar á lögum um Orkustofnun nr. 87/2003, með síðari breytingum.

1. gr.

Eftirfarandi breyting verður á 1. gr.

2. málsl. orðast svo:

Innan Orkustofnunar skal starfa sérstök eining sem nefnist Raforkueftirlitið. Raforkueftirlitið skal vera sjálfstætt í störfum sínum þegar það sinnir raforkueftirliti samkvæmt raforkulögum.

2. gr.

3. gr. laganna orðast svo:

Hlutverk Raforkueftirlitsins er að sinna raforkueftirliti samkvæmt raforkulögum og öðrum verkefnum sem Orkumálastjóri felur því. Til að tryggja sjálfstæði ákvarðana sinna við framkvæmd raforkueftirlits skal Raforkueftirlitið setja sér starfsreglur.

Raforkueftirlitið skal rekið sem sjálfstæð eining og vera fjárhagslega aðgreind frá annarri starfsemi stofnunarinnar.

3. gr.

Við 5. gr. bætist ný málsgrein, svohljóðandi:

Orkumálastjóri skipar skrifstofustjóra Raforkueftirlitsins til fimm ára í senn. Ber hann faglega og stjórnunarlega ábyrgð á rekstri Raforkueftirlitsins og önnur verkefni sem orkumálastjóri felur honum. Sama mann er aðeins hægt að skipa skrifstofustjóra Raforkueftirlitsins tvisvar sinnum.

II. KAFLI

**Breyting á Raforkulögum nr. 65/2003, með síðari breytingum.**

4. gr.

Í stað orðanna „Orkustofnun“ eða „stofnunin“ og „hún“ með vísan til Orkustofnunar hvarvetna og í hverskonar beygingarfalli í ákvæðum III., IV., V. og VI kafla kemur, í viðeigandi beygingarfalli: Raforkueftirlitið.

5. gr.

Á eftir I. kafla laganna kemur nýr kafli, I. kafli A, **Stjórnsýsla og eftirlit,** með tveimur nýjum greinum, 3. gr. a og 3. gr. b, ásamt fyrirsögnum, svohljóðandi:

1. (3. gr. a)

*Yfirstjórn.*

Ráðherra fer með yfirstjórn mála sem þessi lög taka til. Orkustofnun fer með framkvæmd og eftirlit með ákvæðum II. kafla laga þessara. Raforkueftirlitið fer með framkvæmd og eftirlit með ákvæðum III., IV., V. og VI. kafla. Um eftirlit og úrræði Orkustofnunar og Raforkueftirlitsins fer samkvæmt ákvæðum VII. kafla. Um leyfisveitingar Orkustofnunar og Raforkueftirlitsins fer samkvæmt ákvæðum VIII. kafla.

1. (3. gr. b)

*Starfshættir Raforkueftirlitsins.*

Raforkueftirlitið er sjálfstætt í störfum sínum þegar það sinnir eftirliti samkvæmt lögum þessum og geta ráðherra eða orkumálastjóri ekki gefið fyrirmæli um framkvæmd þess.

Raforkueftirlitið skal hafa samráð við Samkeppniseftirlitið um eftirlit með starfsemi og gjaldskrá flutningsfyrirtækisins og dreifiveitna eftir því sem við á.

Til að tryggja sjálfstæði ákvarðana sinna við framkvæmd raforkueftirlits skal Raforkueftirlitið setja sér starfsreglur. Nánar skal kveðið á um hlutverk og verkefni Raforkueftirlitsins í reglugerð.

Raforkueftirlitið skal hafa samráð við eftirlitsskylda aðila um framkvæmd og þróun eftirlitsins. Í því skyni skal starfa sérstök samráðsnefnd sem skipuð er fulltrúum eftirlitsskyldra aðila. Raforkueftirlitið skal eiga reglulega fundi með samráðsnefndinni. Samráðsnefndin hefur ekki ákvörðunarvald í málefnum raforkueftirlitsins. Nánar skal kveðið á um samráðsnefndina í reglugerð, m.a. um skipan hennar.

6. gr.

7. mgr. 8. gr. fellur brott.

7. gr.

24. – 26 gr. laganna orðast svo:

1. (24. gr.)

*Eftirlit Orkustofnunar og Raforkueftirlitsins.*

Ákvæði þessa kafla gilda um eftirlit og eftirlitsheimildir Orkustofnunar og Raforkueftirlitsins eftir því sem við á sbr. 3. gr. a nema annað sé sérstaklega tekið fram.

Hafa skal eftirlit með því að fyrirtæki sem starfa samkvæmt lögum þessum fullnægi þeim skilyrðum sem um starfsemina gilda samkvæmt lögum þessum, reglugerðum settum samkvæmt þeim og öðrum heimildum.

Orkustofnun og Raforkueftirlitinu er heimilt er að gefa út almennar leiðbeiningar og reglur um starfsemi aðila sem heyra undir lög þessi, enda varði málefnið hóp eftirlitsskyldra aðila.

Hafa skal yfirsýn og eftirlit með tiltæku varaafli raforku í landinu. Í reglugerð skal nánar kveðið á um eftirlitsheimildir og úrræði til að tryggja viðmið til grundvallar ákvörðunum um varaafl, skiptingu kostnaðar milli flutningsfyrirtækis og dreifiveitna og að fullnægjandi varaafl sé til staðar til að bregðast við áföllum í raforkukerfinu.

1. (25. gr.)

*Eftirlitsheimildir.*

Heimilt er að krefja eftirlitsskylda aðila um allar upplýsingar og gögn sem nauðsynleg eru við framkvæmd eftirlits samkvæmt lögum þessum. Skulu gögn og upplýsingar berast innan hæfilegs frests. Skylda má þessa aðila til að upplýsa reglulega um atriði sem máli skipta við eftirlitið. Þá má krefjast þess að eftirlitsskyldur aðili komi á innra eftirliti í samræmi við kröfur eftirlitsaðila.

Eftirlitsaðilar geta í eftirlitsstörfum sínum krafist upplýsinga og gagna frá öðrum stjórnvöldum óháð þagnarskyldu þeirra.

Eftirlitsaðilar geta við rannsókn mála gert nauðsynlegar athuganir á starfsstöð eftirlitsskylds aðila og lagt hald á gögn þegar ríkar ástæður eru til að ætla að brotið hafi verið gegn ákvæðum laga þessara, reglugerðum settum samkvæmt þeim, skilyrðum leyfis, eða öðrum heimildum. Við framkvæmd slíkra aðgerða skal fylgja ákvæðum laga um meðferð sakamála um leit og hald á munum.

1. (26. gr.)

Úrræði eftirlitsaðila.

Telji eftirlitsaðili að eftirlitsskyld starfsemi samræmist ekki skilyrðum laga þessara, reglugerðum settum samkvæmt þeim, skilyrðum leyfis eða öðrum heimildum getur hann krafist þess að úr verði bætt að viðlögðum dagsektum. Dagsektir geta numið 10–500 þús. kr. á dag. Við ákvörðun dagsekta er heimilt að taka tillit til eðlis vanrækslu eða brots. Ákvörðun um dagsektir skal tilkynnt bréflega á sannanlegan hátt þeim sem hún beinist að. Ákvarðanir um að leggja á dagsektir eru aðfararhæfar, svo og sakarkostnaður. Innheimtar dagsektir renna til ríkissjóðs að frádregnum kostnaði við innheimtuna. Fari leyfishafi ekki að tilmælum eftirlitsaðila skal hann veita ráðherra upplýsingar um málið.

Telji eftirlitsaðili að gjaldskrá sem tilkynnt hefur verið uppfylli ekki kröfur laga þessara eða reglugerða settra samkvæmt þeim tekur gjaldskráin ekki gildi fyrr en úr hefur verið bætt að mati eftirlitsaðila. Þá getur eftirlitsaðili gert flutningsfyrirtækinu og dreifiveitum að breyta gjaldskrá sinni að viðlögðum dagsektum.

8. gr.

Eftirfarandi breytingar verða á 26. gr. a

1. Í stað orðsins „Orkustofnun“ kemur: Eftirlitsaðili
2. Í stað orðsins „stofnunarinnar“ kemur: eftirlitsaðila

9. gr.

Eftirfarandi breyting verður á 26. gr. b.

1. Í stað orðsins „Orkustofnun í 1. málsl. 1. mgr. kemur: Eftirlitsaðili.
2. Í stað orðanna „Orkustofnun getur jafnframt lagt“ í 2. málsl. kemur: Jafnframt má leggja
3. Í stað orðanna „sem Orkustofnun ákvarðar“ í 3. málsl. 2. mgr. kemur: skv. 1. mgr.
4. Orðið „Orkustofnunar“ í 3. mgr. fellur brott.

10. gr.

Í stað orðanna „Orkustofnun skal“ í 1. mgr. 28. gr. kemur: Eftirlitsaðilar skulu.

11. gr.

Orðin „af Orkustofnun“ í 1. mgr. 30. gr. falla brott

12. gr.

Eftirfarandi breyting verður á 31. gr.

1. 2. mgr. orðast svo: Fyrir 15. september ár hvert skal skrifstofustjóri raforkueftirlitsins gefa ráðherra skýrslu um framkvæmd raforkueftirlits á liðnu ári og áætlaðan rekstrarkostnað næsta árs vegna eftirlits á grundvelli laga þessara. Í skýrslunni skal jafnframt lagt mat á þróun eftirlitsins undangengin þrjú ár. Skýrslunni skal fylgja umsögn samráðsnefndar eftirlitsskyldra aðila, sbr. 3. gr. b., um áætlað rekstrarumfang næsta árs ásamt áliti skrifstofustjóra raforkueftirlitsins á umsögninni. Til að samráðsnefndin geti gefið umsögn skal raforkueftirlitið eigi síðar en 15. ágúst ár hvert senda henni upplýsingar um áætlað rekstrarumfang ásamt skýringum á helstu rekstrarliðum. Ef niðurstaða skýrslunnar gefur tilefni til að breyta gjaldtöku skv. 1. mgr. skal ráðherra leggja fram frumvarp þar að lútandi fyrir Alþingi.
2. Í stað orðsins „Orkustofnun“ í 1. og 3. málsl. 3. mgr. kemur: Raforkueftirlitið.

13. gr.

Þar sem orðið „Orkustofnun“ í hvaða beygingarfalli sem er kemur fyrir í 2., 3. og 4. mgr. 34. gr. kemur í viðeigandi beygingarfalli: leyfisveitandi.

14. gr.

37. gr. fellur brott.

15. gr.

Hvar sem orðið „Orkustofnun“ í hvaða beygingarfalli sem er kemur fyrir í 41. gr. kemur í viðeigandi beygingarfalli: eftirlitsaðili.

III. KAFLI

**Breyting á lögum um réttindi og skyldur starfsmanna ríkisins, nr. 70/1996, með síðari breytingum.**

16. gr

Við 1. mgr. 22. gr. bætist nýr töluliður, svohljóðandi:

15.Skrifstofustjóri raforkueftirlits .

17. gr.

Á eftir orðinu „skattrannsóknarstjóra“ í 1. mgr. 39. gr. kemur: skrifstofustjóra raforkueftirlits.

18. gr.

*Gildistaka.*

Lög þessi öðlast þegar gildi. Ákvæði 3. gr. kemur til framkvæmda 1. janúar 2026.

**Ákvæði til bráðabirgða.**

Fram að 1. janúar 2026 fer deildarstjóri raforkueftirlits Orkustofnunnar með skyldur skrifstofustjóra raforkueftirlits Orkustofnunar samkvæmt lögum þessum.

Greinargerð.

1. Inngangur.

Frumvarp þetta er unnið í umhverfis-, orku- og loftslagsráðuneytinu. Í því eru lagðar til breytingar á raforkulögum, nr. 65/2003, og lögum um Orkustofnun, nr. 87/2003, sem ætlað er að tryggja betur sjálfstæði raforkueftirlits Orkustofnunar. Í tilskipun 2009/72/EB er mælt fyrir um sameiginlegar reglur um framleiðslu, flutning, dreifingu og afhendingu raforku, auk ákvæða um neytendavernd, með það að markmiði að bæta og samþætta samkeppnishæfa raforkumarkaði innan Evrópska efnahagssvæðisins. Reglur tilskipunarinnar kveða á um skipulagningu og starfsemi á sviði raforku, markaðsaðgang, viðmiðanir og málsmeðferð við leyfisveitingu og rekstur raforkukerfa. Tilskipun 2009/72/EB mælir fyrir um skyldu aðildarríkja til að koma á fót eftirlitsaðila sem er ekki einungis sjálfstæður gagnvart raforkufyrirtækjum heldur einnig gagnvart stjórnvöldum. Í því felst meðal annars að ákvarðanir eru án utanaðkomandi áhrifa, t.d. frá ráðherra, ráðuneyti eða öðrum aðilum.

Í aðfararorðum tilskipunar nr. 2009/72/EB er tilgreint að með tilskipun 2003/54/EB hafi verið innleiddar kröfur um að aðildarríkin kæmu á fót eftirlitsaðilum með tilgreind valdsvið. Reynslan af því hafi þó sýnt að skortur á sjálfstæði eftirlitsaðila gagnvart hinu opinbera og ófullnægjandi valdsvið og ákvörðunarvald hindraði oft árangur af eftirliti. Til þess að innri markaðurinn á sviði raforku starfi á tilhlýðilegan hátt þurfi eftirlitsaðilar á sviði orku að geta tekið ákvarðanir í tengslum við öll viðeigandi mál er varða lög og reglur og að vera óháðir hvers konar öðrum einka- eða almannahagsmunum. Samkvæmt 35. gr. tilskipunarinnar skal hvert aðildarríki tilnefna eitt landsbundið eftirlitsyfirvald. Aðildarríkin skulu ábyrgjast sjálfstæði eftirlitsyfirvaldsins og skulu tryggja að það beiti valdi sínu af óhlutdrægni og á gagnsæjan hátt. Skulu aðildarríki í þeim tilgangi sjá til þess við framkvæmd eftirlitsins sem eftirlitsyfirvaldinu er falið, að eftirlitsyfirvaldið sé lagalega aðgreint og óháð öllum öðrum opinberum aðilum eða einkaaðilum. Tryggja ber að starfsfólk eftirlitsins og þeir sem fari með stjórn þess starfi óháð hvers konar markaðshagsmunum eða öðrum opinberum aðila eða einkaaðila við framkvæmd eftirlitsverkefnanna. Tryggja skal að eftirlitsyfirvaldið geti tekið sjálfstæðar ákvarðanir óháð öllum aðilum á sviði stjórnmála og hafi aðskildar árlegar fjárúthlutanir, sjálfstæði við framkvæmd fjárúthlutana og fullnægjandi mannafla og fjármagn til að sinna skyldustörfum sínum. Þá mælir tilskipunin fyrir um að stjórnarmenn í stjórn eða, sé stjórn ekki til staðar, yfirstjórn eftirlitsyfirvaldsins séu skipaðir í fimm til sjö ára tímabil, sem heimilt sé að endurnýja einu sinni.

Í lögum um Orkustofnun, nr. 87/2003 og raforkulögum nr. 87/2003, og raforkulögum, nr. 65/2003 kemur fram að Orkustofnun sé sjálfstæð í störfum sínum þegar stofnunin sinni raforkueftirliti samkvæmt raforkulögum. 65/2003, kemur fram að Orkustofnun sé sjálfstæð í störfum sínum þegar stofnunin sinni raforkueftirliti samkvæmt raforkulögum. Í raforkulögum segir að Orkustofnun sé sjálfstæð í ákvörðunum sínum þegar stofnunin sinni raforkueftirliti og geti ráðherra ekki gefið fyrirmæli um framkvæmd þess. Til að tryggja sjálfstæði ákvarðana Orkustofnunar skuli stofnunin setja sér starfsreglur.

2. Tilefni og nauðsyn lagasetningar.

Markmið frumvarpsins er að innleiða þætti í tilskipun Evrópuþingsins og ráðsins 2009/72/EB sem varða sjálfstæði raforkueftirlits Orkustofnunar. Eftirlitsstofnun EFTA (ESA) hefur haft til skoðunar lög og reglur sem varða kröfur tilskipunar ESB nr. 2009/72/EB um sjálfstæði raforkueftirlits. Í ljósi sjónarmiða sem fram hafa komið í samskiptum ráðuneytisins og ESA er talin þörf á úrbótum á tilteknum þáttum löggjafarinnar sem tengjast sjálfstæði raforkueftirlitsins.

3. Meginefni frumvarpsins.

Tilskipun ESB nr. 2009/72/EB mælir fyrir um að hvert aðildarríki skuli tilnefna eitt landsbundið eftirlitsyfirvald. Að mati ESA hefur Ísland ekki tilnefnt slíkt eftirlitsyfirvald með nægjanlega skýrum hætti. Með þessu frumvarpi er lagt til að tilgreina sérstaklega í lögum um Orkustofnun að innan stofnunarinnar skuli starfa sérstök eining sem nefnist Raforkueftirlitið. Hlutverk Raforkueftirlitsins skal vera að sinna raforkueftirliti samkvæmt raforkulögum. Gert er ráð fyrir því að orkumálastjóri geti falið raforkueftirlitinu önnur verkefni. Raforkueftirlitið skal vera sjálfstætt í störfum sínum þegar það sinnir raforkueftirliti samkvæmt raforkulögum. Í sjálfstæði raforkueftirlitsins felst meðal annars að ákvarðanir þess við framkvæmd raforkueftirlits eru án áhrifa frá Orkumálastjóra, ráðherra orkumála eða öðrum aðilum. Verkefni sem teljast til raforkueftirlits eru tilgreind í 37. gr. tilskipunarinnar. Er hér um að ræða verkefni sem fjallað er um í III., IV. og V. kafla raforkulaga, nánar tiltekið í tengslum við flutning, dreifingu og sölu raforku. Gert er ráð fyrir því að orkumálstjóri geti einnig falið Raforkueftirlitinu önnur verkefni eins og áður sagði. Tilskipunin mælir fyrir um að stjórnarmenn í stjórn eftirlitsyfirvalds eða, sé stjórn ekki til staðar, yfirstjórn eftirlitsyfirvaldsins séu skipaðir í fimm til sjö ár, sem hægt sé að endurnýja einu sinni. Er því lagt til í frumvarpinu að Raforkueftirlitinu verði stýrt af embættismanni skipuðum af orkumálastjóra til fimm ára í senn. Embættismaðurinn ber faglega og stjórnunarlega ábyrgð á rekstri Raforkueftirlitsins sem og öðrum verkefnum sem orkumálastjóri felur honum. Jafnframt er lagt til að sama einstakling megi aðeins skipa í embætti skrifstofustjóra raforkueftirlitsins tvisvar sinnum. Með þessum hætti er uppfyllt krafa tilskipunarinnar um tímabundna skipun yfirstjórnar eftirlitsyfirvalsins og einnig að Raforkueftirlitið haldi sjálfstæði sínu við framkvæmd raforkueftirlits. Tilskipunin mælir fyrir um að eftirlitsyfirvaldið skuli hafa aðskildar árlegar fjárúthlutanir og sjálfstæði við framkvæmd fjárúthlutana. Er því lagt til að í lögum um Orkustofnun komi fram að Raforkueftirlitið skuli rekið sem sjálfstæð eining og vera fjárhagslega aðgreind frá annarri starfsemi stofnunarinnar.

4. Samræmi við stjórnarskrá og alþjóðlegar skuldbindingar.

Meginefni frumvarpsins lýtur að því að treysta og efla framkvæmd raforkueftirlits samkvæmt raforkulögum í samræmi við kröfur tilskipunar 2009/72/EB. Sú tilskipun er hluti af hinum svokallaða þriðja orkupakka ESB og hefur á fyrri stigum farið fram mat á samræmi hans við stjórnarskrá og alþjóðlegar skuldbindingar. Vísast þar til álits utanríkismálanefndar frá 20. september 2016 og álits stjórnskipunar- og eftirlitsnefndar frá 27. nóvember 2014 um upptöku ESB- gerða á sviði raforkumála í EES-samninginn (þriðji orkupakkinn). Jafnframt vísast nánar til umfjöllunar í þingsályktunartillögu utanríkisráðherra um afléttingu stjórnskipulegs fyrirvara vegna þriðju raforkutilskipunarinnar 2009/72/EB.

5. Samráð.

Við undirbúning frumvarpsins var haft samráð við Orkustofnun. Einnig var haft samráð við Kjara- og mannauðssýslu ríkisins við útfærslu ákvæða sem varða tillögu um nýtt embætti skrifstofustjóra raforkueftirlitsins. Áform um lagasetninguna voru opin til samráðs í samráðsgátt stjórnvalda dagana 24. janúar – 7. febrúar 2023 (mál nr. 17/2023). Umsagnir bárust frá Landsvirkjun, Samtökum iðnaðarins (SI) og Samorku.

Landsvirkjun telur athugasemdir ESA og aðgerðir til uppfyllingar þeirra jákvæðar. Mikilvægt sé að gæta þess að raforkumarkaður starfi á réttum grundvelli og að þess verði gætt að lög og reglugerðir úreldist ekki og séu reglulega skoðuð og uppfærð ef þörf krefji. Sjálfstæði raforkueftirlitsins sé ekki síst mikilvægt sé litið til fyrirhugaðra sameininga stofnana í stærri skipulagsheildir eins og nýlega hafi verið kynnt. Í fyrirhugaðri Loftslagsstofnun beri forstöðumaður þannig t.a.m. ábyrgð á margvíslegum álitamálum sem geti haft áhrif á afstöðu einstakra mála tengt raforkueftirliti þar sem markaðssjónarmið eigi að ráða för. Faglegt mat raforkueftirlitsins sem óháðs og sjálfstæðs eftirlitsstjórnvalds sé mikilvægt til að efla góða virkni markaðarins og tiltrú um að markaðslögmál ráði för með samræmdum hætti.

Samtök iðnaðarins lýsa yfir stuðningi við áformin og vísa m.a. til skýrslu samtakanna um raforkumál frá árinu 2019 þar sem gerð var tillaga um eflingu eftirlits á raforkumarkaði. Einnig sé í stefnu samtakanna um raforkumál áréttað mikilvægi þess að regluverk sé skýrt og eftirlit með íslenskum raforkumarkaði sé virkt og skilvirkt en ekki íþyngjandi. Samtökin telja núverandi fyrirkomulag ekki til þess fallið að tryggja kröfur um sjálfstæði raforkueftirlits Orkustofnunar og mikilvægt sé að bregðast við ábendingum ESA skjótt og með fullnægjandi hætti. Horfa megi til framkvæmdar er viðkomi eftirliti á samkeppnismarkaði þar sem sjálfstæði Samkeppniseftirlitsins gagnvart stjórnvöldum sé tryggt með skipun stjórnar yfir stofnuninni. Samtök Iðnaðarins benda á að þess séu dæmi að stjórn hafi verið skipuð yfir starfsemi Orkustofnunar samkvæmt ákvæðum orkulaga en sú stjórn hafi verið afnumin með heildarlögum um Orkustofnun, nr. 87/2003. Þá vísa samtökin til vinnu við endurskoðun á stofnanauppbyggingu í umhverfis- orku og loftslagsráðuneytinu. Að mati Samtakanna sé mikilvægt að við þá vinnu verði litið til þess hvernig unnt sé að tryggja sjálfstæði raforkueftirlits hér á landi.

Samorka vísar í umsögn sinni til minnisblaða sem samtökin hafi skilað með athugasemdum við skýrslu Orkustofnunar um framkvæmd raforkueftirlits á undanförnum árum. Samorka hafi gert fjölmargar athugasemdir um framkvæmd eftirlitsins. Samorka vísar til þess að núverandi ákvæði um raforkueftirlitið hafi komist á með lögum nr. 112/2019. Samorka vísar til umsagnar samtakanna um frumvarpið sem hafi orðið að lögum nr. 112/2019 þar sem samtökin hafi tekið fram að eðlilegt væri að skerpa á aðskilnaði og sjálfstæði eftirlitsins. Telja samtökin mikilvægt að fjárveitingar til Orkustofnunar annars vegar og raforkueftirlitsins hins vegar séu aðskildar og ljóst sé að raforkueftirlitsgjöld renni einungis til starfsemi eftirlitsins. Verði raforkueftirlitið áfram staðsett innan Orkustofnunar verði að tryggja að starfsmenn raforkueftirlitsins séu staðsettir á sérstöku aðgangsstýrðu svæði og að gögn vegna eftirlitsins og framkvæmdar þess séu aðskilin og aðgangsstýrð frá öðrum gögnum stofnunarinnar. Einnig sé valkostur að raforkueftirlitið verði sjálfstæð stofnun en það gæti komið til álita með hliðsjón af þeim skipulagsbreytingum og sameiningum á stofnunum sem boðaðar séu. Kæmi til sjálfstæðrar eftirlitsstofnunar þurfi hins vegar að gaumgæfa vel kostnaðarhlið og umfang þeirra, enda mikilvægt að eftirlit sé hæfilegt og taki mið af markmiðum þess.

6. Mat á áhrifum.

Markmið frumvarpsins er að tryggja að raforkulög, nr. 65/2003, og lög um Orkustofnun, nr. 87/2003, samræmist kröfum tilskipunar ESB nr. 2009/72/EB hvað varðar kröfur um sjálfstætt raforkueftirlit. Mögulegur kostnaður vegna áformanna rúmast innan fjárheimilda og hafa áformin því ekki áhrif á fjárhag ríkissjóðs. Frumvarpið felur í sér tæknilegar breytingar og útfærslur sem hafa ekki bein áhrif á einstaklinga og er því ekki litið svo á að frumvarpið hafi áhrif á jafnrétti. Ekki er gert ráð fyrir að frumvarpið hafi áhrif á atvinnulíf eða fyrirtæki.

Um einstakar greinar frumvarpsins.

Um 1. gr.

Samkvæmt núgildandi lögum um Orkustofnun er stofnunin sjálfstæð í ákvörðunum sínum þegar stofnunin sinnir raforkueftirliti samkvæmt raforkulögum. Með þessu ákvæði frumvarpsins er gert tillaga um að mælt verði fyrir um sérstaka einingu innan Orkustofnunar sem nefnist Raforkueftirlitið sem sé sjálfstætt í störfum sínum þegar það sinnir raforkueftirliti samkvæmt raforkulögum. Með því er átt við þau verkefni sem tilgreind eru í 37. gr. tilskipunar 2009/72/EB sbr. III., IV. og V. kafli raforkulaga.

Um 2. gr.

Lagt er til að í 3. gr. laganna verði sérstaklega fjallað um Raforkueftirlitið og hlutverk þess. Er það liður í því að aðgreina raforkueftirlitið með skýrari hætti frá Orkustofnun. Þá er gert ráð fyrir að raforkueftirlitið setji sér starfsreglur.

Í 2. mgr. segir að raforkueftirlit Orkustofnunar skuli rekið sem sjálfstæð eining og vera fjárhagslega aðgreind frá annarri starfsemi stofnunarinnar. Samkvæmt tilskipuninni skal tryggja að sjálfstæða eftirlitsstjórnvaldið hafi aðskildar árlegar fjárúthlutanir og sjálfræði við framkvæmd fjárúthlutana.

Um 3. gr.

Lagt er til að yfirmaður raforkueftirlitsins, verði skipaður af orkumálastjóra til fimm ára í senn og að sama mann sé aðeins hægt að skipa í embættið tvisvar sinnum. Tilskipunin gerir kröfu um að stjórnendur hins sjálfstæða raforkueftirlits séu skipaðir í fimm til sjö ára tímabil sem heimilt er að endurnýja einu sinni. Er því lagt til að raforkueftirlitinu verði stýrt af embættismanni skipuðum af orkumálastjóra.

Gert er ráð fyrir því að fari með daglega stjórn og rekstur einingarinnar í umboði orkumálastjóra og önnur þau verkefni sem orkumálastjóri felur honum, hafi eftirlit með störfum starfsmanna innan einingarinnar og samræmi þau. Gert er ráð fyrir að orkumálastjóri ráði starfsmenn til starfa við Raforkueftirlitið.

Um 4. gr.

Meðal meginmarkmiða frumvarpsins er að aðgreina með skýrari hætti starfsemi Raforkueftirlitsins frá annarri starfsemi Orkustofnunar. Í III., IV. og V. kafla er fjallað um flutning, dreifingu og viðskipti með raforku en eftirlits- og stjórnsýsluverkefni vegna þeirra kafla falla undir verkefni Raforkueftirlitsins sbr. 37. gr. tilskipunar 2009/72/EB. Er því talið nauðsynlegt og til aukins skýrleika að fella niður tilvísanir til Orkustofnunar og vísa til Raforkueftirlitsins þar sem það á við.

Um 5. gr.

Með ákvæðinu er lagt til að við raforkulögin bætist nýr kafli þar sem fjallað verði á einum stað um stjórnsýslu. Tilgangurinn er að auka skýrleika og aðgreina með skýrum hætti hlutverk Orkustofnunar og Raforkueftirlitsins.

Lagt er til að í 3. gr. a komi fram að ráðherra fari með yfirstjórn mála sem lögin taka til en nú kemur það fram í 1. mgr. 37. gr. Þá komi fram að Orkustofnun fari með framkvæmd og eftirlit með ákvæðum II. kafla sem lýtur að raforkuvinnslu. Raforkueftirlitið fari með framkvæmd III., IV., V. og VI. kafla sbr. umfjöllun um 4. gr. hér að framan.

Með 3. gr. b er lagt til að sérstaklega verði fjallað um starfshætti Raforkueftirlitsins. Í 1. mgr. er sérstaklega fjallað um sjálfstæði Raforkueftirlitsins í samræmi við kröfur tilskipunar 2009/72/EB. Til nánari skýringa vísast hér til umfjöllunar í 3. kafla þessarar greinargerðar. Í 2. mgr. kemur fram að Raforkueftirlitið skuli hafa samráð við Samkeppniseftirlitið um eftirlit með starfsemi og gjaldskrá flutningsfyrirtækisins og dreifiveitna eftir því sem við á. Í 27. gr. raforkulaga kemur fram að samkeppnislög gildi um atvinnustarfsemi sem lögin nái til og er þar einnig fjallað um heimildir Samkeppniseftirlitsins til að koma í veg fyrir óheimilar niðurgreiðslur samkeppnisstarfsemi frá sérleyfisstarfsemi fyrirtækja. Í 3. mgr. er fjallað um samráðsnefnd eftirlitsskyldra aðila. Fjallað er um nefndina í reglugerð nr. 466/2003 um samráðsnefnd eftirlitsskyldra aðila samkvæmt raforkulögum. Ekki er um að ræða efnislegar breytingar frá því sem nú kemur fram í 24. gr. raforkulaga en Raforkueftirlitið er skýrlega afmarkað í þeim verkefnum sem fjallað er um í ákvæðinu.

Um 6. gr.

Lagt er til að 7. mgr. 8. gr. falli brott. Samkvæmt ákvæðinu er ráðherra heimilt að endurskoða eða rifta samningi um stofnun flutningsfyrirtækisins fari flutningsfyrirtækið ekki að skilyrðum laga. Slíkur samningur er ekki til staðar og starfar flutningsfyrirtækið á grundvelli laga nr. 75/2004 um stofnun Landsnets hf. Með breytingu á raforkulögum með lögum nr. 19/2011 var m.a. felld brott 3. mgr. 8. gr. þar sem fram kom að ráðherra skyldi gera samning við flutningsfyrirtækið um þau atriði sem tilgreind eru í 1. mgr. ákvæðisins, þ.e. flutning raforku og kerfisstjórnun. Var brottfall 3. mgr. skýrt í athugasemdum í greinargerð með frumvarpi því sem varð að lögum nr. 19/2011 þannig að ákvæðið fjalli um stofnun flutningsfyrirtækisins og sé því úrelt og óþarft.

Um 7. – 13. gr.

Í 7. – 13. gr. frumvarpsins eru lagðar til breytingar á VII. kafla raforkulaga þar sem fjallað um eftirlit og úrræði og VIII kafla þar sem fjallað er um leyfisveitingar. Þar sem ákvæðum kaflans er ætlað að ná til eftirlits, eftirlitsúrræða og leyfisveitinga Orkustofnunar og Raforkueftirlitsins er lagt til að í stað þess að vísa sérstaklega til Orkustofnunar og Raforkueftirlitsins sé vísað með almennum hætti til eftirlitsaðila og leyfisveitanda. Það er í samræmi við 3. gr. a skv. frumvarpinu þar sem sérstaklega er tilgreint að um eftirlit og úrræði Orkustofnunar og Raforkueftirlitsins fari samkvæmt ákvæðum VII. kafla og að um leyfisveitingar Orkustofnunar og Raforkueftirlitsins fari samkvæmt ákvæðum VIII. kafla. Ekki er um að ræða efnislegar breytingar utan þess að felld er brott heimild Orkustofnunar til að fela faggiltri skoðunarstofu að framkvæma eftirlit. Heimildin hefur ekki verið nýtt og þykir ekki samræmast þeim kröfum sem gerðar eru til sjálfstæðs eftirlitsstjórnvalds samkvæmt tilskipuninni.

Um 14. gr.

Með 14. gr. er lagt til að 37. gr. raforkulaga falli brott. Í 1. mgr. segir að ráðherra fari með yfirstjórn mála samkvæmt lögunum. Í frumvarpinu er gert ráð fyrir að það komi fram í 3. gr. a sbr. 5. gr. frumvarpsins. Um efnisatriði 2. mgr. er þegar fjallað í 30. gr. laganna. Er ákvæðið því talið óþarft og lagt er til að það falli brott.

Um 15. gr.

Um ákvæðið vísast til skýringa við 7. – 13. gr.

Um 16. og 17. gr.

Lagðar eru til breytingar á lögum um réttindi og skyldur starfsmanna ríkisins nr. 70/1996. Með frumvarpinu er lagt til að Raforkueftirlitinu verði stýrt af embættismanni skipuðum af orkumálastjóra. Er því nauðsynlegt að bæta skrifstofustjóra raforkueftirlits við upptalningu 22. gr. laganna þar sem tilgreint er hverjir teljast embættismenn. Með breytingu sem lögð er til á 39. gr. laganna er tekið fram að um laun raforkueftirlitsstjóra fari eftir kjarasamningum sem stéttarfélög eða samtök þeirra gera við ríkið.

Um 18. gr. og ákvæði til bráðabirgða.

Lagt er til að lögin taki þegar gildi en að ákvæði 3. gr. sem lýtur að skipun skrifstofustjóra raforkueftirlits komi til framkvæmda 1. janúar 2026. Umsjón með raforkueftirliti Orkustofnunar er í dag á hendi deildarstjóra raforkueftirlits Orkustofnunar. Eins og fram er komið gerir tilskipunin kröfu um að yfirstjórn raforkueftirlitsins sé skipuð til tiltekins tíma. Með ákvæðinu til bráðabirgða er tryggt að núverandi yfirmaður raforkueftirlitsins sé ekki ráðinn í þá stöðu ótímabundið.